L’esport tradicional valencià protagonitza la temàtica de la pròxima exposició a Burjassot
2025-07-24

Després del pas de les flors i els aparadors de l’artista plàstica Ana Ibáñez, la Sala d’Exposicions de la Casa de Cultura de Burjassot acollirà, del 5 al 28 d’octubre, una mostra de caràcter divulgatiu que arriba de la mà del Vicerectorat de Participació i Projecció Territorial de la Universitat de València, en col·laboració amb Caixa Popular i l’àrea d’Esports de la Diputació de València. Es tracta de l’exposició “Esport tradicional valencià i territori”, una mostra que arriba al municipi per a promocionar i posar en valor les disciplines esportives més autòctones.

Els vint-i-set panells que componen l’exposició aborden especialment les diferents modalitats de la pilota valenciana (galotxa, raspall, llargues, etc.); però també queden reflectits en la mateixa altres esports autòctons que formen part del patrimoni cultural valencià, com són la vela llatina, les “corregudes de joies”, el tir i arrossegament, la Volta a Peu o els nombrosos clubs d’atletisme popular que existeixen, tant en la capital com a tants municipis valencians.

La inauguració de la mostra, que tindrà lloc el dimecres 5 d’octubre, a les 19 h, comptarà amb la presència de l’alcalde de Burjassot, Rafa García, el vicerector de Participació i Projecció Territorial de la UV, Jorge Hermosilla, i el comissari de la mostra, Víctor Agulló, qui realitzarà un itinerari explicatiu pels diferents panells, i Juan José Merino, director de l’oficina de Caixa Popular de Burjassot.

Aquesta exposició, que estarà a Burjassot durant tres setmanes, aglutina els treballs d’una trentena d’especialistes en matèria esportiva, tant de la UV com d’altres institucions. El resultat és una mostra multidisciplinària que analitza els esports tradicionals valencians des del punt de vista històric, cultural, social, esportiu i didàctic, entre altres.

L’exposició podrà visitar-se, en la Sala A de la Casa de Cultura, de dilluns a divendres, de 8 a 21 h.